ไฟแนนซ์ทูเดย์
บิ๊กกระทรวงการคลัง ตอนนี้กลืนไม่เข้าคายไม่ออกกับนโยบายของ เสี่ยโต้ง กิตติรัตน์ ณ ระนอง
5 ก.ค. 2555

บิ๊กกระทรวงการคลัง ตอนนี้กลืนไม่เข้าคายไม่ออกกับนโยบายของ เสี่ยโต้ง กิตติรัตน์ ณ ระนอง 
รองนายกรัฐมนตรีและ รมว.คลัง ที่จะทำให้งบประมาณสมดุล แต่ดันจะไปกู้ลงทุนนอกงบประมาณก้อนใหญ่ 1.62 ล้านล้านบาท โดยยอมรับว่า การทำดังกล่าวเป็นการซุกขาดดุลงบประมาณ ที่ผ่านมารัฐบาลประชานิยมซุกหนี้ไว้ที่แบงก์รัฐเป็นแสนล้านจนหลังแอ่นไปตามๆ กัน มาถึงตอนนี้ยังกู้เพิ่มซุกขาดดุลอีกเด้งหนึ่ง เป็นอย่างนี้เห็นเศรษฐกิจจะเลี้ยงไม่โต




...สมชัย จิตสุชน นักวิชาการ ทีดีอาร์ไอ ออกมาระบุว่า การโหมประชานิยมของรัฐบาลชนิดเข้มข้น จะทำให้เศรษฐกิจหายนะไม่เกิน 10 ปี ไม่น่าจะเป็นการมองโลกในแง่ร้ายเกินไป ก่อนหน้านี้ทั้งฝ่ายค้าน นักวิชาการ และธนาคารโลกก็ออกมาเตือน เหลือแต่รัฐบาลที่ยืนกระต่ายขาเดียวท่องคาถาไม่มีเจ๊งอยู่คนเดียว
...เป็นเรื่องร้อนขึ้นมาอีก สำหรับรองผู้อำนวยการธนาคารออมสินคนหนึ่ง นำเงินแบงก์ไปลงทุนเสียหายถึง 800 ล้านบาท โดยมีการร่อนจดหมายแจงสื่อว่า เรื่องดังกล่าวตรวจสอบแล้วไม่มีความจริง อย่างไรก็ตาม การชี้แจงดังกล่าวถือว่าบอกไม่หมด ว่าการตรวจสอบไม่มีมูล เพราะกรรมการตรวจสอบภายในระบุว่า ชื่อคนที่ส่งเรื่องร้องเรียนมาตรวจสอบแล้วเป็นชื่อปลอม ทำให้ไม่มีความน่าเชื่อถือไม่ต้องสอบต่อซึ่งถือเป็นเรื่อง 2 มาตรฐาน เพราะก่อนหน้านี้มีบัตรสนเทศกล่าวหา เลอศักดิ์ จุลเทศ ผู้อำนวยการออมสิน คนปัจจุบัน กรรมการแบงก์ยังเครื่องร้อนตั้งกรรมการสอบข้อเท็จจริง และพยายามตั้งกรรมการสอบวินัยให้ได้จนถึงทุกวันนี้
ที่สำคัญ กรรมการตรวจสอบภายในที่กินเงินเดือนภาษี ควรทำหน้าที่รักษาผลประโยชน์ของธนาคาร ตรวจข้อเท็จจริงดังกล่าวว่า มีมูลหรือไม่และดำเนินการให้ถูกต้องเป็นมาตรฐานเดียวกัน ไม่ใช่ไม่มีมาตรฐานอุ้มพวกเดียวกันจนไม่รู้ถูกผิด
...ปัญหาเอสเอ็มอีแบงก์ยังจบไม่ลง เมื่อทางสหภาพของธนาคารได้รวมตัวหนุน โสฬส สาครวิศว กรรมการผู้จัดการ ที่จะถูกปลดออกจากตำแหน่ง เป็นโมเดลที่สหภาพธนาคารออมสินหนุน เลอศักดิ์ และได้ผลอยู่ไม่ใช่น้อย